description: Европейските фондови индекси се оцветиха слабо в зелено преди предстоящите коледни празници, тъй като серия добри новини от банковия сектор допринесоха за поскъпване на акциите на водещи кредитори на стария континент. Новините, че Deutsche Bank и Credit Suisse AG са успели да постигнат...

title: Предпазливо повишение на европейските акции след серия позитивни новини за банковия сектор

maintext:
Европейските фондови индекси се оцветиха слабо в зелено преди предстоящите коледни празници, тъй като серия добри новини от банковия сектор допринесоха за поскъпване на акциите на водещи кредитори на стария континент.
Новините, че Deutsche Bank и Credit Suisse AG са успели да постигнат споразумения с правосъдните органи в САЩ относно разследванията за измама във връзка с продаваните от двете банки ипотечно-гарантирани ценни книжа преди глобалната финансова криза, допринесоха до първоначален ръст на техните акции съответно с около 4% и с 2%. След доброто първоначално повишение, акциите на Deutsche Bank нараства по-скромно с 2,61%, но въпреки това са с близо 90% над техните дъна, ударени през септември, когато стана ясно, че американски власти искат да наложат глоба на немския кредитор в размер на цели 14 млрд.долара. В същото време акциите на Credit Suisse парираха целия си първоначален ръст и вече се търгуват с понижение от 0,78% в рамките на днешната търговия.
Акциите на британската Royal Bank of Scotland пък се повишават с 0,77% на фона на надежди, че и тя ще успее да постигне споразумение с американския правосъден департамент относно аналогични обвинения, но при по-ниска от първоначално определената глоба. Акциите на Barclays PLC обаче падат с 1,51%, тъй като банката заяви, че тя ще продължава да оспорва гражданското дело, заведено срещу нея от страна на Министерството на правосъдието.
В същото време общият банков индекс на борсата в Милано - FTSE Italia All-Share Bank Index нараства с 1,61% след като италианското правителство се съгласи да спаси закъсалата банка Monte dei Paschi с част от одобрения пакет от 20 млрд. евро в подкрепа на банковата система в страната. След като Banca Monte dei Paschi di Siena поиска официална държавна подкрепа, нейните акции бяха спрени от търговия от италианския финансов регулатор.
Акциите на останалите водещи италиански банки обаче нарастват, като тези на UniCredit поскъпват с 1,33%, на Unione di Banche Italiane - с 1,22%, на BPER Banca - с 1,96% и на Banca Popolare di Milano - с 1,11%.
Общият европейски фондов индекс Stoxx Europe 600 се повишава с едва 0,04% и е на път да приключи предколедната седмица на търговия почти без промяна, но недалеч от неговия връх от 361,32 пункта, достигнат този вторник (20-ти декември) - най-високо негово ниво от 4-ти януари насам.
Немският индекс DAX се повишава с 0,11% отчасти поради поредно добро проучване на института GfK, показващо подобрение на потребителските нагласи в Германия за първия месец на следващата година. Френският индекс CAC40 се повишава с 0,07%, като най-солиден ръст от близо 1% бележи италианският фондов индекс MIB, докато британският индекс FTSE100 се понижава с 0,08%, но въпреки това е на път да отчете седмична печалба от 0,8%, нараствайки за трета поредна седмица.


description: 56 уникални "медени" къщички от пластмасови тухли украсиха Белия дом, съобщи Асошиейтед прес. Екип от седем души е използвал повече от 200 000 блокчета от конструктор, за да построи къщичките, което им отнело две седмици и половина. Всяка от тях е уникална и символизира един от...

title: Уникални къщички от пластмасови тухли украсиха Белия дом

maintext:
56 уникални "медени" къщички от пластмасови тухли украсиха Белия дом, съобщи Асошиейтед прес.
Екип от седем души е използвал повече от 200 000 блокчета от конструктор, за да построи къщичките, което им отнело две седмици и половина.
Всяка от тях е уникална и символизира един от американските щати или територии.
Информацията е на БТА.

fasttext_language: bg


authors:
Васил Жечев
Автор

description: В навечерието на светлия християнски празник, в който божествената любов среща човешкото начало, обръщаме поглед към една фотографска изложба, която надхвърля представите ни за конвенционална фотография и директно заема мястото си в графичното изкуство. В галерийното...

title: Темелко Темелков, Анима - Анимус

maintext:
play
pause
stop
mute
unmute
max volume / Чуйте разговора в „Артефир“ с фотографа Темелко Темелков Update Required To play the media you will need to either update your browser to a recent version or update your To play the media you will need to either update your browser to a recent version or update your Flash plugin
В навечерието на светлия християнски празник, в който божествената любов среща човешкото начало, обръщаме поглед към една фотографска изложба, която надхвърля представите ни за конвенционална фотография и директно заема мястото си в графичното изкуство. В галерийното пространство на Фото Синтезис Темелко Темелков представя своя проект Анима - Анимус. Изложбата търси ракурс към отношенията на мъжа и жената, нежността, сливането и дихотомията на половете, които пренасят в другия частица от себе си, танцувайки своя танц на любовта.Чернобелите фотографии според автора са провокирани от играещите по стените сенки на хора, застанали около огъня. Тази генеология на изображението се припокрива със заложения в концепцията ракурс към архитипните образи на Юнг, към митологичния андрогинен субект, в който съществуват и Анимата и Анимуса, вплели телата си в едно цяло.


description: В навечерието на десетгодишнината от присъединяването на България към Европейския съюз усещам липса на желание за Европа, това каза в предаването "Преди всички" писателката Ружа Лазарова, която е независим журналист и от 1991 година живее и работи в Париж:Декември сме, а нищо...

title: Ружа Лазарова: В България долавям липса на желание за Европа

maintext:
play
pause
stop
mute
unmute
max volume / Интервю на Ирина Недева с Ружа Лазарова Update Required To play the media you will need to either update your browser to a recent version or update your To play the media you will need to either update your browser to a recent version or update your Flash plugin
липса на желание за Европа
Ружа Лазарова
В навечерието на десетгодишнината от присъединяването на България към Европейския съюз усещам, това каза в предаването "Преди всички" писателката, която е независим журналист и от 1991 година живее и работи в Париж:
Декември сме, а нищо не се говори за това събитие. За мен това е възможност да се изрази обикновеният човек, да се направи някаква равносметка, да се даде гласност. Липсва дебатът. А как после хората ще изберат между Европа и Русия?
активистите, които търсеха нов модел на света, или по-скромно казано – на Франция
превишаващи значително заплахата, която тези нормални хора представляват
Тогава се надигна доста голям спор за извънредното положение. Но това Движение се изтощи от само себе си, остана си в Париж, не успя да захване, да зарази провинцията и оттогава спорът за извънредното положение затихна.
За Франция годината не беше добра, тероризмът стана част от нашето всекидневие, разказа Лазарова. Според нея, извънредното положение е било усетено много силно при акциите на движението „Будни нощи“,. Тогава площадът, на който те се събират, е бил заобиколен диспропорционално от камиони на полицията, по думите ѝ
Относно руския интерес във френските президентски избори Ружа Лазарова подчерта:
Русия винаги е имала някакво влияние върху френския политически живот, което след 25-годишно прекъсване отново се завръща чрез Марин льо Пен, чрез крайната дясна партия.
Запитана как изглежда България от дистанция, какъв е външният поглед към случващото се тук, Лазарова сподели:
Усещам някакъв хаос тук. Избра се президент, но това нищо не разреши, по никакъв начин. Не виждам коя е политическата сила, която ще управлява в бъдеще, с какви приоритети. Усетих колко важно и голямо събитие е бил отказът на България да участва в Събора на православните църкви през лятото. Така и не можах да разбера защо България е пожелала да бойкотира този събор.
Ружа Лазарова е автор на романите „Органът на мълчанието” и „Мавзолей”.
Цялото интервю чуйте от звуковия файл.


description: Свиването на руската икономика се забавя, изтичането на капитали намалява, а реалното заплащане на труда започва да се възстановява, заяви в петък президентът на страната Владимир Путин, цитиран от агенция Ройтерс. Говорейки на официална пресконференция в края на годината,...

title: Владимир Путин: Икономиката на Русия върви към подобрение

maintext:
Свиването на руската икономика се забавя, изтичането на капитали намалява, а реалното заплащане на труда започва да се възстановява, заяви в петък президентът на страната Владимир Путин, цитиран от агенция Ройтерс.
Говорейки на официална пресконференция в края на годината, Путин отбеляза, че брутният вътрешен продукт е на път да се свие с между 0,5% и 0,6% през настоящата година след спад с 3,7% през 2015-а, докато инфлацията за цялата отминаваща година вероятно ще нарасне с 5,5 на сто и ще се забави до 4 на сто през следващата.
Според него бюджетният дефицит ще достигне 3,7% от БВП, а нетният отлив на капитали от страната ще бъде в размер до 17 млрд. долара.
Руският президент отбеляза, че широк диапазон от сектори - от селското стопанство до индустрията, показват признаци на подобрение.
Той също така се похвали с рекордно ожънати 119 милиона тона зърно през 2016 година., подчерта Путин на годишната пресконференция. До неотдавна се очакваше Русия, която е един от най-големите износители на пшеница в света, да събере 117 милиона тона зърно през тази година.
Владимир Путин отбеляза, че той подкрепя изчистването на банковата система, което се провежда от Централната банка на страната. Според него обаче би трябвало да има разхлабване на банковата регулация за по-малки кредитни институции.


description: През 2016-та новогодишната нощ ще бъде по-дълга, защото ще е с една секунда повече, предаде Франс прес. За всички страни по света минутата между 23:59 и 00:00 по Гринуич ще трае с една секунда повече и ще наброява 61 сек. Специалисти обясняват, че допълнителната секунда изравнява...

title: Посрещането на Нова година ще бъде с една секунда по-дълго

maintext:
През 2016-та новогодишната нощ ще бъде по-дълга, защото ще е с една секунда повече, предаде Франс прес. За всички страни по света минутата между 23:59 и 00:00 по Гринуич ще трае с една секунда повече и ще наброява 61 сек.
Специалисти обясняват, че допълнителната секунда изравнява "астрономическото време", свързано с въртенето на Земята, и официалното часово време, което се измерва с абсолютна точност с помощта на атомни часовници от 1967 година насам, отбелязва Франс прес.


description: Най-малко 6 души загинаха, а 18 се смятат за изчезнали, след като тайфунът Нок-Тен премина през Филипините, предаде Франс прес. Властите се опитват да направят оценка на нанесените щети. Необичайно закъснялата буря връхлетя източните провинции в коледния ден. Наводнени бяха пътища...

title: Шестима загинали и 18 изчезнали, след като тайфунът "Нок-Тен" премина през Филипините

maintext:
Най-малко 6 души загинаха, а 18 се смятат за изчезнали, след като тайфунът Нок-Тен премина през Филипините, предаде Франс прес. Властите се опитват да направят оценка на нанесените щети.
Необичайно закъснялата буря връхлетя източните провинции в коледния ден. Наводнени бяха пътища и ферми, унищожени домове и повредени кораби. Без ток останаха множество провинции. Над 429 хиляди души бяха превантивно евакуирани в най-уязвимите райони. Над 330 полета бяха отменени.


authors:
Митко Новков
Автор

description: След Коледата, светлия празник, редакция „Радиотеатър“ на програма „Христо Ботев“ на Българското национално радио държи да запази доброто настроение на своите слушатели, затова е подготвила един истински смешен празник с класически и по-нови български комедии....

title: Български комедии в следколедната седмица от 26 до 30 декември, от 0.20 часа

maintext:
След Коледата, светлия празник, редакция „Радиотеатър“ на програма „Христо Ботев“ на Българското национално радио държи да запази доброто настроение на своите слушатели, затова е подготвила един истински смешен празник с класически и по-нови български комедии. Започваме рубриката „Запазена марка“ с пиесата на Сава Доброплодни „Михал Мишкоед“ на 26 декември от 0.20 часа с неподражаемия Георги Парцалев в главната роля. На 27 декември в същия час започва друго класическо драматургично произведение на българското Възраждане – „Криворазбраната цивилизация“ на Добри Войников.
В сряда, 28 декември – вече преминали Възраждането, се отправяме към годините след Освобождението през 1878 година – добре известната и изключително смешна, но и малко тъжна пиеса на Иван Вазов „Двубой“. Малко тъжна, защото, за съжаление, нравите, които бичува в драматургичния си текст Патриараха на българската литература, съвсем не са преминали, ами и днес тровят дните ни. На 29 декември, четвъртък предлагаме да се забавлявате с едно великолепно произведение на рано отишлия си от света блестящ български драматург Станислав Стратиев – пиесата „Сако от велур“. И накрая, в петък на 30 декември се обръщаме с лице към най-новата смяна български комедийни автори – пиесата „Ковачи“ на изключително популярния в чужбина Алек Попов.


description: Президентът Росен Плевнелиев не е нарушил Конституцията с отказа си да назначи служебно правителство. Това заяви в предаването "Преди всички" преподавателят по конституционно право Даниел Смилов:  Това, което Плевнелиев предлага на следващия президент Радев, е...

title: Д. Смилов: Плевнелиев не е нарушил Конституцията

maintext:
Това, което Плевнелиев предлага на следващия президент Радев, е едно споразумение – следващият президент да състави правителство, което да остане за по-дълъг период от време, това правителство ще бъде назначено от Плевнелиев. Това е всъщност формулата и ми се струва, че това не е лоша формула, която би могла да стане и конвенция в нашето конституционно право, точно в такива случаи, когато, от една страна, хем имаме парламент, който не може да бъде разпуснат, хем имаме смяна на президенти и съставяне на служебно правителство.
Смилов каза още, че в конституционните текстове има свобода на преценката, относно сроковете за сформиране на правителство:
Това неслучайно е направено. Много трудно е да се предвиди, какви ще бъдат ситуациите. Президентът, като тежка фигура с много сериозен демократичен кредит, пряко избран от народа, е оставен да преценява в по-особени случаи, с какво време разполага и кога точно да задейства всеки един от конституционните механизми.
Цялото интервю на Силвия Великова с Даниел Смилов можете да чуете в звуковия файл.


description: Лидерът на френската крайнодясна партия "Национален фронт" Марин льо Пен заяви в интервю за гръцкия в. "Димократия", че възнамерява да води политика за излизане на Франция от ЕС, предаде ТАСС.  Фрекзит или излизане на Франция от ЕС ще бъде част от моята политика, посочи...

title: Марин льо Пен заяви, че ще води политика за Фрекзит

maintext:
Лидерът на френската крайнодясна партия "Национален фронт" Марин льо Пен заяви в интервю за гръцкия в. "Димократия", че възнамерява да води политика за излизане на Франция от ЕС, предаде ТАСС. Фрекзит или излизане на Франция от ЕС ще бъде част от моята политика, посочи Льо Пен, която планира да участва в президентските избори във Франция. Според лидерката на Националния фронт: ЕС е нож в сърцето на националния суверенитет на европейските държави, а еврото не е валута, а инструмент за шантаж, използван от Брюксел, за да провежда своята политика.
Льо Пен смята, че вече няма необходимост от НАТО: Блокът беше създаден, когато съществуваше заплахата от Варшавския договор и разширяване на комунистическия Съветски съюз, отбеляза тя. СССР вече не съществува, както не съществува и Варшавският договор, изтъкна още Льо Пен и заяви, че: Вашингтон поддържа същестуването на НАТО за постигане на своите цели в Европа.


description: Броени дни остават до финала на Младежкия конкурс срещу онлайн омразата и агресията в училище. Кампанията е част от Движението за език без омраза на Съвета на Европа. Могат да участват ученици от 7 до 12 клас от всички училища в България, като изпратят снимка или колаж, с които да...

title: Младежи организираха конкурс срещу онлайн омразата и агресията в училище

maintext:
play
pause
stop
mute
unmute
max volume / Интервю на Таня Величкова с Цветелина Харалампиева и Виржиния Петкова Update Required To play the media you will need to either update your browser to a recent version or update your To play the media you will need to either update your browser to a recent version or update your Flash plugin
Броени дни остават до финала на Младежкия конкурс срещу онлайн омразата и агресията в училище. Кампанията е част от Движението за език без омраза на Съвета на Европа. Могат да участват ученици от 7 до 12 клас от всички училища в България, като изпратят снимка или колаж, с които да показват положителни примери от училищното ежедневие или от ежедневието с техни връстници и съученици. Това споделиха за предаването „Преди всички“ по „Хоризонт“ Цветелина Харалампиева и Виржиния Петкова от Българския младежки форум. Вече са получени снимки и колажи от цялата страна.
Според Цветелина и Виржиния конкурсът е важен, тъй като в този период от развитието си учениците оформят гледната си точка към света. При споделянето на клипове в интернет, които изразяват омраза или агресия, усещането за отговорност на споделящия, че причинява вреда на съученик или връстник, е размита, а жертвата я усеща с цялата си сила. Затова явлението се засилва и са необходими мерки, категорични са момичетата.
Интервюто с Цветелина и Виржиния чуйте в звуковия файл.


authors:
Даниела Манолова
Автор

description: От декември 1845 година, когато е била публикувана за първи път, до декември 2016 г. и до още много и много месеци декември, бъдни вечери и коледи напред във времето „Малката кибритопродавачка“ ще звучи като любимата песен, съчетаваща прекрасна и тъжна поезия, неизменно трогваща...

title: Най-коледната приказка на Андерсен пред и на Коледа в Семейно радио

maintext:
От декември 1845 година, когато е била публикувана за първи път, до декември 2016 г. и до още много и много месеци декември, бъдни вечери и коледи напред във времето „Малката кибритопродавачка“ ще звучи като любимата песен, съчетаваща прекрасна и тъжна поезия, неизменно трогваща музика и послание за съкровенност. Тази приказка за умиращите мечти и надежди, за невъзможността на бляновете и крехкостта на щастието внася естествено елемента на размисъл, осмисляне и прозрения в атмосферата на празниците. При това намира своя собствен път да стигне и провокира всяко поколение. Както повечето от приказните шедьоври на Ханс Кристиан Андерсен, „Малката кибритопродавачка“ дава храна за интерпретация на слушатели от най-крехка до зряла възраст и даже успява да построи мост между тях.
Нашата постановка е направена през 2004 година по превода на Светослав Минков и драматизацията на Богдана Костуркова от режисьора Бианка Бенковска. Участват: Таня Масалитинова, Катрин Михайлова, Анриета Далова, Тодор Димитров, Георги Георгиев и Сивина Сивинова.
А ето още две от десетките интерпретации на приказката по света, които препоръчваме:
През 2007 американският композитор Дейвид Ланг / David Lang превръща в пост-минималистичен стил „Малката кибритопродавачка“ в „Пасион за четири солови гласа“: сопран, алт, тенор и бас, и перкусии, като създава това произведение специално за Пол Хилиър и неговия ансамбъл „Театър на гласове“. Композицията е носител на наградата „Пулицър“ за музика през 2008 година. Тук е хоровото изпълнение на Пасиона „Малката кибритопродавачка“ от INDIANA UNIVERSITY JACOBS SCHOOL OF MUSIC.
През 2005 Erasure направиха музикално видео със заглавие Breathe върху най-коледната андерсенова приказка.
А нашето аудио ще чуете в две части на 24 и 25 декември в Семейно радио.


description: Испания изпраща интересна година в политически план. До октомври страната беше без правителство. Благодарение на усилията на политиците за създаване на стабилна коалиция, бе съставен кабинет на десницата, воден от консерватора Мариано Рахой. В политически план беше трудна...

title: Испания изпраща трудна година в политически план

maintext:
play
pause
stop
mute
unmute
max volume / Анализа на Савина Спасова Update Required To play the media you will need to either update your browser to a recent version or update your To play the media you will need to either update your browser to a recent version or update your Flash plugin
Испания изпраща интересна година в политически план. До октомври страната беше без правителство. Благодарение на усилията на политиците за създаване на стабилна коалиция, бе съставен кабинет на десницата, воден от консерватора
В политически план беше трудна година, заради неспособността на основните партии да съставят правителство. Трябваха им десет месеца, т.е. след 315 дни на тежки преговори властта пак отиде при Народната партия. Започна разпад на основната опозиция. Социалистите и левите гласове все повече бяха привлечени от "Подемос" – заяви журналистът Андреа Диас.
В звуковия файл можете да чуете анализа на Савина Спасова.


description: Говорител на Държавния департамент увери, че Съединените щати не възнамеряват да снабдяват бунтовнически групировки в Сирия с преносими зенитни ракети. Така Марк Тонър отхвърли обвиненията на руската си колежка Мария Захарова, която определи смекчаването на законовите...

title: САЩ не възнамеряват да снабдяват бунтовнически групировки в Сирия с преносими зенитни ракети

maintext:
Говорител на Държавния департамент увери, че Съединените щати не възнамеряват да снабдяват бунтовнически групировки в Сирия с преносими зенитни ракети.
Така Марк Тонър отхвърли обвиненията на руската си колежка Мария Захарова, която определи смекчаването на законовите рестрикции за износа на американско оръжие като враждебен акт срещу страната й.
Тонър определи като нелепи твърденията на турския президент Реджеп Ердоган, че САЩ подпомагат групировката „Ислямска държава“ и кюрдските „Сили за защита на народа“.


description: Групировка, подкрепяща "Ислямска държава", призова поддръжници на джихадистката организация да извършват нападения срещу мишени в Европа по време на новогодишните празници и приканиха мюсюлманите да стоят далеч от християнските празнични прояви, предаде...

title: Групировка, подкрепяща "Ислямска държава", призова за извършване на нападения в Европа

maintext:
Групировка, подкрепяща "Ислямска държава", призова поддръжници на джихадистката организация да извършват нападения срещу мишени в Европа по време на новогодишните празници и приканиха мюсюлманите да стоят далеч от християнските празнични прояви, предаде Ройтерс.
Призивите бяха отправени, след като европейските власти затегнаха сигурността заради атаката на коледен базар в Берлин.
Посланието, придружено със снимки на бойци с огнестрелно оръжие и ножове, изображения на Дядо Коледа, елен и елха, е публикувано в интернет, съобщи американският център за наблюдение на ислямистки сайтове.


description: Ден на траур обявява на 24 декември Община Лясковец, след вчерашната катастрофа при ловешкото село Микре, в която загинаха 3-ма души. Стабилно е състоянието на 11-те ранени общинари, пътували с автобуса за Вършец. Останалите 25 се прибраха по домовете си, съобщи кметът д-р Ивелина...

title: Община Лясковец обяви 24 декември за ден на траур в памет на жертвите от катастрофата край Микре

maintext:
Ден на траур обявява на 24 декември Община Лясковец, след вчерашната катастрофа при ловешкото село Микре, в която загинаха 3-ма души. Стабилно е състоянието на 11-те ранени общинари, пътували с автобуса за Вършец. Останалите 25 се прибраха по домовете си, съобщи кметът д-р Ивелина Гецова.
Общинарите в Лясковец организират акция по кръводаряване за пострадалата си колежка, която е с ампутирана ръка в Плевенската болница. На 24 декември погребват загиналия шофьор на автобуса Стефан Бъчваров и Атанас Захариев, служител в общинската озеленителна фирма. Кметът на Лясковец д-р Ивелина Гецова лично поема разходите за погребението на общинския служител:
Ще подпомогнем финансово семейството със сигурност. Аз лично ще поема погребението на колегата, защото познавам и майката на момчето, и загубата, която се случва след смъртта на Наско.
Общинарите даряват лични средства в помощ на пострадалите си колеги:
Ако имат нужда от допълнителна медицинска помощ или консултация с психолог, ще им я осигурим, каза още кметът на Лясковец.
В Общината правят реорганизация, за да бъде поетата работата на ранените им колеги и да бъдат обслужени гражданите и бизнеса в дните между Коледа и Нова година.
Отменят се тържествата за Коледа.


description: Пътници на отвлечения вчера либийски самолет, принуден да кацне в Малта, пристигнаха днес в либийската столица Триполи, съобщи либийската агенция ЛАНА. Не се уточнява броят на завърналите си.Самолет на либийската авиокомпания "Африкия еъруейз" по вътрешен полет от Себха за...

title: Пътници от отвлечения вчера либийски самолет пристигнаха в Триполи

maintext:
Пътници на отвлечения вчера либийски самолет, принуден да кацне в Малта, пристигнаха днес в либийската столица Триполи, съобщи либийската агенция ЛАНА. Не се уточнява броят на завърналите си.
Самолет на либийската авиокомпания "Африкия еъруейз" по вътрешен полет от Себха за Триполи, бе отвлечен със 111 пътници и шестчленен екипаж и принуден да кацне в Малта. След четиричасови преговори в Малта двамата похитители се предадоха, като позволиха на пътниците и част от екипажа да напуснат самолета. Никой не пострада, опровергаха се и първоначалните съобщения, че либийците са поискали политическо убежище в Малта.


authors:
Ирина Павлова Ш
Автор

description: Шуменският окръжен съд остави в ареста 40-годишния Димитър Михнев - главният машинист на влака, който катастрофира в Хитрино. За помощника му обаче, 64-годишния Радослав Петков съдът определи, че не извършил деянието, в което е обвинен и не уважи истането на прокуратурата за...

title: Главният машинист на влака катастрофирал в Хитрино остава в ареста.

maintext:
Шуменският окръжен съд остави в ареста 40-годишния Димитър Михнев - главният машинист на влака, който катастрофира в Хитрино. За помощника му обаче, 64-годишния Радослав Петков съдът определи, че не извършил деянието, в което е обвинен и не уважи истането на прокуратурата за задържане под стража. Съдът прецени, че като машинист - второ лице, Петко не би могъл да извърши действия по управление на влака. Прокурор Маргарита Георгиева посочи, че ще прецени, дали да протестира решението. Това може да направи пред Варненския съд на 3 януари.
От прокуратурата поискаха най-тежките мерки, заради високата обществена опасност на деянието. Има 7 загинали, 26 пострадали, сериозни материални щети, а влакът се е движил с двойно по-висока скорост от допустимата. Пред съда Михнев заяви, че съжалява за инцидента, а Радослав Петков изрази искрени съболезнования към близките на загиналите. Защитата посочи, че Петков се е върнал след взрива, за да активира спирачките на вагоните и е слагал камъни пред техните колелета, за да не се допусне негорящите вагони да навлязат при горящите. Според другият адвокат има още една вероятна причина за инцидента, незаключена входна стрелка на железния път. Прокурор Маргарита Георгиева обаче заяви, че няма данни за нарушения.
Димитър Михнев има 16-годишен стаж като машинист, а Радослав Петков - над 20 години опит, от които 11 години е бил машинист-инструктор.
Междувременно стана ясно, че вече двама от петимата пострадали, настанени във Военноморската болница във Варна, са изписани. Останалите са в стабилно състояние.


description: Земетресение с магнитут 5.6 по Рихтер е било регистрирано в 1:20 ч. в сряда в района на Вранча, Румъния. По данни на Европейския сеизмологичен център епицентърът е на 154 км северно от Букурещ, на 100 км дълбочина.Трусът е усетен и у нас, основно по високите етажи на населените места в...

title: Земетресение със сила 5.6 по Рихтер във Вранча беше усетено и в България

maintext:
Земетресение с магнитут 5.6 по Рихтер е било регистрирано в 1:20 ч. в сряда в района на Вранча, Румъния. По данни на Европейския сеизмологичен център епицентърът е на 154 км северно от Букурещ, на 100 км дълбочина.
Трусът е усетен и у нас, основно по високите етажи на населените места в Северна България, съобщиха за Българското национално радио от Националния институт по геофизика към БАН. Дежурният сеизмолог Илияна Попова успокои, че земетресения с подобна сила нямат разрушителен ефект. По думите й земетресенията във Вранча обичайно се усещат на обширна територия, заради голямата дълбочина на епицентъра.


authors:
Стоян Радев - Кор. На Бнр В Сливен
Автор

description: Забранява се домашни птици да бъдат пускани извън дворовете и стопанствата в Сливенска област. Това реши Областната епизоотична комисия в Сливен, предвид опасността от разпространение на птичи грип. Огнища на болестта са регистрирани в 13 държави, най-много в Германия и...

title: В Сливенска област се забранява домашни птици да бъдат пускани извън дворовете

maintext:
Забранява се домашни птици да бъдат пускани извън дворовете и стопанствата в Сливенска област. Това реши Областната епизоотична комисия в Сливен, предвид опасността от разпространение на птичи грип. Огнища на болестта са регистрирани в 13 държави, най-много в Германия и Унгария.
В България от 16 декември досега са регистрирани 14 огнища, най-много в Пловдивско и Видинско.
Към този момент няма регистрирани случаи на птичи грип в Сливенска област В градовете Нова Загора и Кермен, както и в още 12 села в областта превантивно ще бъдат затворени личните стопанства. Кметовете в тези села ще имат ангажимент да създадат организация по преброяването и регистрацията на отглежданите птици и извършването на клинични прегледи. Заедно със забраната започва и информационна кампания в селата в областта за болестта и начините и на предаване.
Д-р Даниела Калева, директор на дирекция „Надзор на заразните болести“ в Регионална здравна инспекция - Сливен описа начина на предаване на болестта от птици към хора:
Заразяването при хората е свързано с дихателни проблеми както при всички грипни вируси.
Предаването на болестта става чрез директен контакт със заразени птици или консумация на недобре топлинно обработени птичи продукти.


description: Мирела Демирева попадна в топ 10 на 44-ата анкета на Българката телеграфна агенция "Спортист на Балканите" за 2016 година. Демирева, която преди седмица беше избрана за спортист на България за годината, стана олимпийска вицешампионка в дисциплината скок височина на Игрите в...

title: Мирела Демирева влезе в топ 10 на Балканите

maintext:
Мирела Демирева попадна в топ 10 на 44-ата анкета на Българката телеграфна агенция "Спортист на Балканите" за 2016 година.
Демирева, която преди седмица беше избрана за спортист на България за годината, стана олимпийска вицешампионка в дисциплината скок височина на Игрите в Рио де Жанейро през август, а месец по-рано спечели и сребърен медал от Европейското първенство в Амстердам.
В топ 10 в анкетата "Спортист на Балканите" влязоха още Таха Акгюл (Турция), Симона Герман (Румъния), Новак Джокович (Сърбия), Ана Коракаки (Гърция), Сандра Перкович (Хърватия), Екатерини Стефаниди (Гърция), Милош Теодосич (Сърбия), Филип Филипович (Сърбия) и Ивана Шпанович (Сърбия).
Общо 34 спортисти бяха номинирани от балканските агенции в тазгодишното допитване.
Още двама български състезатели получиха точки в анкетата, но останаха извън първите десет. Това са лекоатлетката Ивет Лалова - европейска вицешампионка в спринта на 100 и на 200 метра, както и носителят на Световната купа по сноуборд в паралелните дисциплини Радослав Янков.
Победителят и крайното класиране ще бъдат обявени през януари.


description: Над по-голямата част от страната ще бъде предимно облачно. Валежи от сняг ще има в Източна България, там ще бъде ветровито, със силен северен вятър и навявания.	В Западна България облачността временно ще се разкъсва, на места и до слънчево. Минималните ...

title: Облачно, с валежи от сняг в Източна България

maintext:
Над по-голямата част от страната ще бъде предимно облачно. Валежи от сняг ще има в Източна България, там ще бъде ветровито, със силен северен вятър и навявания.
В Западна България облачността временно ще се разкъсва, на места и до слънчево. Минималните температури ще са между минус 6° и минус 1°, максималните между минус 2° и 3°, съобщиха от НИМХ.
Над планините ще бъде предимно облачно. През нощта сняг ще вали главно в масивите от Западна България, а през деня в Стара планина, Странджа и Сакар. Ще духа силен до бурен северен вятър. Максималната температура на височина 1200 метра ще е около минус 9°, на 2000 метра около минус 13°.
По Черноморието ще бъде облачно, с валежи от сняг. Ще духа силен и бурен северен вятър. Максималните температури ще са между минус 1° и 1°. Температурата на морската вода е 4°-5°. Вълнението на морето ще е 4-5 бала.


description: В коментар за процесите в българската политика през следващата година пиар експертът Арман Бабикян прогнозира, че през 2017-а предстои да видим нови лица и политически играчи, но уточни, че според него това е само началото на процеса, а не финалният резултат, въпреки че...

title: Бабикян: През 2017-а ще видим нови политически играчи, те ще представляват и нови процеси

maintext:
play
pause
stop
mute
unmute
max volume / Интервю на Лъчезар Цветков и Снежана Иванова с Арман Бабикян Update Required To play the media you will need to either update your browser to a recent version or update your To play the media you will need to either update your browser to a recent version or update your Flash plugin
прогнозира, че през 2017-а
предстои да видим нови лица и политически играчи, но уточни, че според него това е само началото на процеса, а не финалният резултат, въпреки че част
от тези лица вече са дали своята заявка за присъствие.
Бабикян посочи още, че тези нови политически субекти ще представляват и нови процеси в обществото, а к
акви са шансовете на всеки от тях, е още рано да се прогнозира:
В коментар за процесите в българската политика през следващата година пиар експертът
Така че влизаме в един ритъм на избори, който най-вероятно ще извади на повърхността хора, които до днес са били пасивни в политическо отношение, обобщи анализаторът и очерта причините:
Това е свързано, разбира се, с бедността, но най-вече и с наднорменото ниво на корупцията.
Липсата на справедливост, която ни преследва от 25 години, но, ако щете и неграмотността в администрацията, в рамките на управлението, което трябва да упражнява и разбира се - корупцията.
В края на краищата държавата е една конструкция, една организация... И тази организация все пак има някаква степен на поносимост към натоварването, което се упражнява с прямо нея - нивото на корупцията и нивото на неграмотността и профанщината при управлението на тази организация, правят така, че да подават основите на организацията, наречена държава. Неминуемо ще си появят други хора, които да подпрат конструкцията с гърба си.
За новите хора в политиката Бабикян коментира още, че е важно да се проследи каква част от заявените от тях позиции ще се окажат действителни политически действия:
Защото ние сме слушали наистина много заявки и накрая се оказва, че около дадена кауза са събрани няколко познати лица, които са симпатични едно на друго - и дотам.
Пиар експертът смята също, че партия ГЕРБ би могла да съществува и без лидера си Бойко Борисов, който според него трябва да напусне:
Бойко Борисов трябва да напусне, не защото ГЕРБ има проблем с преминаването на бариерата, а защото личността му, начинът му на производство на политика запушват процесите в ГЕРБ и шанса тази партия да се превърне в нормална, демократична партия.
Цялото интервю с Арман Бабикян може да чуете от звуковия файл.


description: Взривиха банкомат в Гърмен

title: Взривиха банкомат в Гърмен


description: След издирване полицията хвана крадла на батерии


description: Диляна Гайтанджиева: Заглавията в новините щяха да бъдат:

title: "Български журналист убит от българска ракета в Сирия"


description: Малки коледари сурвакаха кмета и съветниците


description: Годеникът на Милена призна: Аз я убих!

title: Годеникът на Милена призна: Аз я убих!


description: Общинска администрация: Клевети уронват авторитета на Благоевград


title: Две жени пострадаха при верижна катастрофа на АМ "Струма"


description: Поскъпва водата в Благоевград и региона

title: Поскъпва водата в Благоевград и региона


description: 650 000 души потънаха в празниците

title: 650 000 души потънаха в празниците


description: Извадиха и третата черна кутия от самолета Ту-154


description: Тази шофьорка направи голяма беля

title: Тази шофьорка направи голяма беля


description: Инфаркт покоси рибар, докато разхожда кучето си


description: Много лошо: 2016-а с антирекорд по родени бебета!

title: 2016-а с антирекорд по родени бебета!


description: Пияният в Лудогорци се връщал два пъти да гази хората на спирката


description: Психолози ще работят с децата от Хитрино


description: Благоевградчанин с

title: Благоевградчанин с "Нисан" се преобърна в крайпътен имот


description: Проф. Ботев: По отношение на катастрофалните земетресения сме като Обетована земя


description: Благоевград пред грипна епидемия?

title: Благоевград пред грипна епидемия?


description: Варненският хакер, източил милиони в САЩ: Невинен съм!

maintext:
© Blagoevgrad24.bg Варненският хакер Красимир Николов пледира, че е невинен по федерални обвинения в американския щат Пенсилвания за използване на зловреден софтуер за кражба на банкови данни и друга поверителна информация от хакнати компютри, предаде Асошиейтед прес.
Прокуратурата твърди, че 44-годишният варненец е получил достъп онлайн до банковите сметки на жертвите си и е прехвърлил средства от тях или е направил такива опити. Николов ще остане в ареста до започване на делото.
Обвинението твърди, че тази хакерска операция е част от мрежата "Аваланш" (Лавина), която според властите е активна поне от 2010 г. и е проникнала незаконно в най-малко 500 000 компютъра преди да бъде разбита, миналия месец от федерални и международни власти.
Припомняме, че американските власти предявиха обвинение срещу Николов за участието му в разпространението на зловредния софтуер GozNym, съобщиха от първата българска специализирана фирма за киберсигурност TAD GROUP. GozNym е сравнително нов троянски кон за банкови кражби, създаден чрез комбинирането на Gozibankingtrojan с Nymaimdropper/ransomware. Новосъздаденият зловреден софтуер е сред актуалните супервируси, използвани за хакерски атаки.
За първи път за пробиви в банковата киберсигурност чрез GozNym съобщи X-Forceекипът на IBM през април 2016 г., но всъщност мащабността им започна да се усеща още в края на 2015 година, когато зловредният софтуер започна да се разпространява масово в САЩ.
Характерното за този троянски кон е, че за изключително кратък период от няколко месеца успя да се развие толкова бързо, успоредно с използването на пренасочващи атаки, че плъзна светкавично и към множество други страни като Канада, Великобритания, Япония, Испания, Полша, Бразилия и Германия.
Веднъж създадени, троянски коне за банкови кражби с този размер и сложност не излизат от употреба лесно и бързо. А GozNym е бил част от Avalanche - престъпна мрежа, разпространяваща зловреден софтуер.
Красимир Николов е бил част от въпросната масивна мрежа Avalanch, която властите на няколко държави успяха да разбият чрез съвместна акция в края на ноември. Имената на българския хакер са сред тези на първите арестувани членове на Avalanche, които приключиха с ареста на украинеца Генадий Капканов, сочен за тартор на престъпната хакерска мрежа.
Според обвинителния акт на Министерството на правосъдието на САЩ, Николов го грози присъда от 100 години в затвора за извършените престъпления, както и глоба до 3 500 000 долара.
Красимир Николов, който вече е екстрадиран от България в САЩ, се яви пред американския съд на 19 декември. Американските прокурори по случая твърдят, че той е използвал троянския кон, за да получи достъп до потребителски банкови данни, след което е извършил финансови кражби чрез банкови транзакции.
До момента е известно, че троянският кон е използван за хакерски атаки срещу 22 различни финансови институции в САЩ и други държави.
Сред най-големите обири, които се е опитал да извърши българският хакер, американските власти споменават няколко случая:
Nord-LockInc. - компания, произвеждаща болтове, със седалище в Карнеги, е станала жертва на опит за трансфер на 387 500 долара от онлайн сметката й в PNC Bank към сметка в София, България.
ProtechAsphaltMaintenance, Inc. - фирма, извършваща асфалтови и тротоарни ремонтни дейности, ситуирана в Ню Касъл, е станала жертва на няколко опита за неоторизирани банкови преводи на обща стойност повече от 243 000 долара от онлайн сметката й във First National Bank.
Форсайт Sports, Inc. - компания за технологично-базирани продукти за голф, ситуирана в Сан Диего, Калифорния, е станала жертва на опити за неоторизирани банкови преводи на обща стойност повече от 118 000 долара от онлайн сметката й в American Express.
California Furniture Collection, Inc. - мебелна компания от Чула Виста, Калифорния, е станала жертва на няколко опита за неоторизирани банкови преводи на обща стойност повече от 737 000 долара от сметката й в CommerceWestBank.


description: Студент от ЮЗУ спечели наградата

title: Студент от ЮЗУ спечели наградата "Чуждестранен студент на годината“


description: Експерт: За празничната трапеза внимавайте със свинското и гъбите


description: Благотворителен коледен базар стартира днес в Благоевград


description: Важен списък от храни, с които да се предпазим от опасните вируси


description: ТИР увисна от виадукт на АМ

title: ТИР увисна от виадукт на АМ "Хемус", шофьорът заспал от преумора


description: Убийство на млада жена потресе страната, мистерията е пълна


description: Бургазлия преби съседката си, била му пращала крадци


description: ДАНС: Стрелката е вероятната причина за катастрофата в Хитрино


description: Аптеките може да спрат да изпълняват рецепти по здравна каса


description: 54 млн. лева е бюджетът на Благоевград за 2017 година


description: С празничен концерт и много изненади Благоевград ще посрещне Нова година


description: Коледари гостуваха на областния управител Бисер Михайлов


description: Бизнесът в Благоевград ще плаща по-ниска такса смет


description: Над 900 машини обработват заснежените пътища в страната


description: Възрастен благоевградчанин отне предимство и причини катастрофа


description: Хванаха двама солидно почерпени да шофират в Благоеградско


description: След случая с Лора от Варна: И убитият на зебра виновен, ако не се е огледал


description: 250 000 със запор на заплатите за ЧНГ

title: 250 000 със запор на заплатите за ЧНГ


description: Коледа настъпи с изненади в Благоевград

title: Коледа настъпи с изненади в Благоевград


description: Луд умора няма: Дявола скача пред коли и после съди шофьори


description: Присъда до 15 години затвор заплашва двамата машинисти за ужаса в Хитрино


description: Предложение за брак на сцената на Софийската опера


description: Лекари от варненска болница спасиха от ампутация ръката на бебе


description: Коледни късмети носят перитонит през август


description: Всяко десето свлачище у нас е от човешка глупост


description: В Хитрино: Магазините изгоряха, но кредитите остават


description: 10-годишен задигна пари от две коли в Благоевград


description: Ўзтрансгаз” АК Бошқарув раиси Махмудов Шукурулло Насимхоновичнинг Марказгазтаминот унитар корхонаси самарқанд бўлимига директор бўлиш муносабати билан, “Ўзтрансгаз” АК компания бошқарув раисига

title: Ўзтрансгаз” АК Бошқарув раисилигига янги рахбар тайинланди


description: МУЗИКА ЗА ДУШАТА :: Интервю за "Труд" - 21.07.2009

title: МУЗИКА ЗА ДУШАТА :: Интервю за "Труд"

maintext:
С икономиста и бивш вицепремиер Александър БОЖКОВ разговаря Таня Джоева
- Г-н Божков, чуват се песимистични гласове за апокалипсис вследствие на кризата. Каква е истината? Чака ли ни страшна зима?
- Е, случващото се в икономиката и финансите е криза, а не е катастрофа. Да, чака ни трудна зима. Но нека не използваме думи като страшна. Някои хора ще си намалят доходите, други ще останат без работа. Има и такива, които вече са на трудовата борса. Но българският народ няма да се превърне в нация от просяци. Няма да умрем от глад, ще изкараме и тази криза.
Лошото е, че никой не знае кога ще свърши тя. Заблуда е също, че така, както е влязла, така и ще излезе. Няма да стане. След края на трудния период няма да сме същите.
- Агенцията по заетостта вчера съобщи за нови 8039 безработни. Общият брой на регистрираните вече е 270 136. Предвиждате още, а не било страшно?! Какво да се предприеме срещу растящата безработица?
- Това е въпрос, който трябва да бъде решен от обединените усилия на работодатели, наемни работници и на държавата. Новото правителство съвместно с бизнеса трябва да намали ефекта от кризата и процента на увеличаването на безработицата. Но не просто ей-така, а в резултат на активни действия, с които България да започне да се измъква от ситуацията, в която пропада все по-дълбоко.
- Вместо да освобождават работници фирми намаляват заплатите. Това решение ли е?
- Намаляването на заплатите в администрацията и в някои от предприятията е трудно решение. Нека не забравяме, че през тази година не ни очаква инфлация, очаква ни почти нулева инфлация и в повечето месеци дефлация. Това означава, че хората, които получават заплати, ще трябва да се стягат повече, да ограничават разходите си, на много места вероятно няма да получат премии, на други ще вземат по-малки заплати. Но това е положението.
- А има ли от какво да се притесняват пенсионерите? Може ли да се стигне и до орязване на пенсиите, както вещаеше черният клип на БСП?
- Хората, които най-малко трябва да се притесняват, са пенсионерите.Техните пенсии са много ниски, но бяха увеличени в последните години. А и намаление на месечните им пари не се очаква. Техните разходи са свити, те внимават какво харчат.
- Щом не са пенсионерите, кои са най-потърпевшите социални групи?
- Самонаетите, заетите в производството и промишлеността, донякъде и работодателите. Затварят се частично или изцяло предприятия. В промишлеността и строителството несъмнено са най-засегнати.
- Предвиждате ли съкращения на чиновници?
- Съкращения не е точната дума. Има структури, които се повтарят или са излишни. Те трябва да излязат извън публичната администрация. Създадени са многобройни изпълнителни агенции, които дублират дейността на министерствата. В същото време промени в министерствата не се правят. Те продължават да се афишират като собственици на предприятия. А трябва да са мънички и да се занимават само със стратегически и политически въпроси.
- Говори се за размразяване на еврофондовете, за актуализация на бюджета, за реални реформи. Но кои са най-спешните мерки, които правителството трябва да вземе незабавно?
- Незабавно звучи добре. Но има готовност за много малко спешни мерки. Което е нормално за правителство, което току-що влиза във властта. Това, което политиците на ГЕРБ знаеха теоретично, ще трябва да се научат да го прилагат на практика. Това отнема два-три месеца, докато дойдат резултатите.
Но е ясно, че мерките трябва да бъдат взети съвместно от новото правителство, бизнеса и представителите на работодателските организации.
- Трябва ли да дадем обичайните 100 дни толеранс в тази трудна ситуация?
- Стоте дни са условност. В политиката на новото правителство в максимално кратък срок трябва да се появат конкретни неща. Не такива от типа на Сергей-Станишевия антикризисен план.
- Налага ли се актуализация на бюджета?
- Сигурно ще се наложи, но не става дума за механично, а за структурно намаляване на разходите. Новото правителство трябва да си каже приоритетите.
- Министър Пламен Орешарски заяви вчера, че има шанс новото правителство да приключи годината с нулево бюджетно салдо и да не се наложи актуализация.
- Има шанс. При радикални промени в разходната и приходната част на бюджета.
- Е, кои разходи според вас трябва да бъдат свити?
- Не могат да се намаляват разходи на калпак. Задача на правителството е да каже кои разходи са излишни, кои могат да бъдат ограничавани и кои - не. Нещо, което досегашното правителство не можеше да каже. То ограничаваше така - първо 10%, после още 10%. Междувременно бяха създадени компании, в които бяха преведени милиони, излишъкът беше похарчен и май не е останал.
- Друг спорен въпрос - да има ли споразумение с МВФ?
- Ако трябва да има, това ще бъде решено веднага около Нова година.
- В програмата на ГЕРБ е записано намаляване на осигуровките. Това ще реши ли отчасти проблемите на кризата?
- Разумно намаляване на осигуровките е добро решение и е част от политиката да остави повече пари у хората. Така ще доведе и до намаляване на ненужните разходи. Парите няма да потъват в бездънния джоб на държавата.
- Какво значи разумно намаляване?
- Нормалното е да паднат с няколко процента.
- Според сценаристите на предстоящия апокалипсис можело да стигнем и до печатане на пари.
- Едва ли. Никой не поставя под съмнение валутния борд.
- Вие сте един от радетелите за бързо въвеждане на еврото. Защо? И няма ли да обеднеем още, както се случи в страните, въвели европейската валута?
- Говоря за въвеждане на еврото след 4-5 г. Но изпълнението на критериите трябва да започне.
- Как оценявате първите заявки на новия финансов министър Симеон Дянков?
- До момента те са свързани с неговия опит в Световната банка и работата му в различни страни. Винаги е бил на страната на даващите акъл, а не от страната на тези, които трябва да изпълняват програми. Ще му бъде много трудно да започне да мисли като министър, а не като представител на голяма международна институция. Има добри идеи, но засега те са повече в сферата на даването на съвети.
- Трудното положение на семействата у нас се изостря и от лихвите на банките. Трябва ли да бъдат свалени?
- Лихвите трябва да достигнат равновесни стойности. Сега са много увеличени. Към края на годината трябва да започнат да намаляват.
- Още отсега ли да затягаме коланите?
- Да, и в държавата, и в отделните домакинства.
- Вече няма нужда и от съвета “За Бога, братя, не купувайте!”
- Трябва да свикнем с мисълта, че няма да си купуваме нови неща.


description: МУЗИКА ЗА ДУШАТА :: Нико – президент, Магърдич – премиер!

title: МУЗИКА ЗА ДУШАТА :: Нико

maintext:
Постинг
26.04.2009 09:28 - Нико – президент, Магърдич – премиер!
Дневник - 27 април 2009
Десет дни прекара в България поредната мисия на Международния валутен фонд. Накрая, преди да си замине, даде обичайната за такива случаи пресконференция. Който все още се интересува от подобни неща, научи от тази пресконференция, че МВФ предвижда за България в края на тази 2009 година отрицателен растеж на брутния вътрешен продукт с 3,5 на сто и за първи път от десетина години насам бюджетен дефицит от 1 на сто, вместо успокояващия излишък, с който бяхме свикнали и който правителството похарчваше полутайно-полуявно в края на всяка година. Освен това Фондът предрича главоломен спад на чуждите инвестиции и рязко покачване на безработицата още тази година.
От моята собствена практика, и във властта, и в опозиция, знам че една такава мисия на фонда за десетте си дни престой в страната провежда поредица от срещи, задължително с министър-председателя, с министъра на финансите (почти ежедневно), с управителя на БНБ, но и с ключови депутати от управлявящата партия или коалиция, с представители на основните опозиционни партии, с работодателски и синдикални централи и други участници в най-важния за страната диалог – този за финансовата и икономическата стабилност, за растежа и за доходите на хората.
Притеснителните прогнози на МВФ, особено в условията на световната икономическа криза и предстоящите след два-три месеца парламентарни избори у нас, преди няколко години щяха да са на първа страница във всеки вестник и основна тема за дискусия в сутрешните блокове на националните телевизии. Вместо това, както всички забелязваме, най-важните новини днес в България са за това, как Христо Бисеров, председател на комисията „Сретен Йосич”, цитира мъртъв анонимен престъпник, който бил казал „Бойко взе парите!”, без да уточнява за кой Бойко става дума, а пък насреща на това Бойко Борисов заявява, че Станишев и Доган готвели атентат да го убият, а пък министърът Миков заявява че пазел Бойко Борисов като национално съкровище, но не знаел защо трябва да го пази, като никой не искал да го убива, а пък Бойко Борисов отговорил, че Мишо Миков не бил направил нито една успешна спецакция и за това не разбирал защо трябва да бъде охраняван Бойко Борисов, който бил направил много успешни спецакции....
Другата важна тема за българите от последните дни е кой чисти по-добре София. Дали са колите на фирмите, които Бойко Борисов е наел, или онези, на другите фирми, които се разхождат с надписи, удостоверяващи, че са от кризисния щаб на българското правителство. Инспекторатът на кмета дебне по улиците и глобява камионите на премиера, ако не спазват точно правилника за движение, а премиерът лично ходи по нощите да участва в миенето на улиците, за да стане ясно, че именно заради неговото участие столицата е чиста като никога.
Друг главен герой на новините е един Яне Янев, който се появява като мерудия на всякаква манджа. Тъкмо вдигна еднолично бариерата за коалициите на избори на 8 на сто и изведнъж съобщи, че едни анонимни служители на МВР му казали на ухото имената на полицаите, замесени в отвличанията, станали напоследък, и той щял да отиде лично да ги съобщи на министъра Миков. Преди това същият този Яне Янев разкри таен план на ислямски фондации да снабдяват със забрадки и шалвари ученичките в едно помашко село, от което произлезе национален проблем, задържал се начело на новините близо две седмици.
Не е нужно да продължавам с повече примери за главните теми на политическия диалог в България два месеца преди изборите. Държа да подчертая, че в случая медиите нямат никаква вина и добросъвестно отразяват изказванията, споровете и действията на сега управляващите и на тези, които се готвят да управляват от лятото нататък. Това са наистина темите на политическия дебат, които българският избирател чува ежедневно от основните политически сили. Те не само наподобяват, но и на практика съвпадат по качество и съдържателност със фундаменталния двубой на Аня Пенчева срещу Ивайла Бакалова във „ВИП Брадър”.
С тази малка разлика, обаче, че безмислената война на Аня и Ивайла накара няколко стотин хиляди души да изпратят своите есемеси и по този начин не само да бръкнат в джоба си, но и да следят внимателно всички свързани с шоуто на брадърите телевизионни предавания, основно продуцирани от вече достигналите истинско европейско професионално ниво фирми на Нико Тупарев и Магърдич Халваджиян.Тези двамата очевидно познават най-добре и манталитета, и сегашните нагласи на народа ни, и най-вече могат да накарат българина да гласува. Логично е в такава среда те да използуват професионалните си умения и да заемат полагащото им се място в обществото.
Не, не предлагам Нико да оглави кампанията на Сергей, а Магърдич – на Бойко. Това е твърде елементарно, а и двамата политици не са толкова интересни, колкото Аня и Ивайла. Време е направо Нико Тупарев да стане президент на републиката, а Магърдич – премиер. Или обратното. Както Путин и Медведев, те биха могли да си разменят ролите при всеки мандат и да управляват дълго, дълго...


description: МУЗИКА ЗА ДУШАТА :: Истински съкратените работници ще влязат в статистиката от април и май, смята Александър Божков

maintext:
София. Истински съкратените работници ще влязат в официалната статистика от април и май, каза пред Агенция „Фокус” съпредседателят на Центъра за икономическо развитие Александър Божков. От реалното спиране на работата на едно предприятие до прекратяването на договора на работника в НОИ минават поне два-три месеца. Увеличаването на безработицата зависи от това кога ще настъпи пикът на кризата, каза икономистът. Най-очевидното проявление на кризата в България с известно закъснение ще бъде именно увеличението на безработицата. Друг показател е едновременният спад на внос и износ, който се свързва с по-малко производство и по-малко консумация в страната.
Пълните данни за икономиката на страната първото тримесечие ще са много важни и на базата на тях може да се направи пълна прогноза кои сектори са се повлияли от кризата. Според Божков периодът все още е много кратък, за да се направи истински анализ.
Проектите, които държавата може да финансира, трябва веднага да дадават резултат. "Всякакви капиталови инвестиции на държавата трябва да бъдат насочени към моменталното създаване на заетост и работа на фирми и хора, а не да се инвестират пари в някакви големи проекти, които тепърва ще се разработват, ще се обявяват обществени поръчки и да започва работа едва в края на годината”, каза той.
Когато приходната част на бюджета не е много сигурна, мащабни проекти като АЕЦ „Белене”, които ще се изпълняват от фирми в рамките на следващата година, трябва да бъдат спрени. За сметка на това трябва да се даде старт на проекти, които вече имат одобрение, финансиране и избрани изпълнители.
„Трябва да се създаде работа на хората сега, а не да се отделят пари, за които е неясно дали ще се съберат след шест месеца или година”, посочи още Александър Божков.
Според него страната ни не е сериозно засегната от финансовата криза заради въведения преди 12 години валутен борд и стабилния български лев. Бордът продължава да действа безотказно, смята той.
Галина ДИМОВА


description: МУЗИКА ЗА ДУШАТА :: Първа пролет в Париж!

title: Първа пролет в Париж!

maintext:
1. wildrose -
25.03.2009 18:42 В мен нахлу благородна завист ;) Все ...
В мен нахлу благородна завист ;) Все пак Франция и Ейре са държавите, които искам един ден да посетя ;)
2. mamkamu -
25.03.2009 21:21 Е, климатът там все пак е по-мек. И не ...
Е, климатът там все пак е по-мек. И не само климатът :)))
3. анонимен - Пък ние тук
25.03.2009 21:45
караме трета зима!
:)))
4. анонимен - KOSAN
25.03.2009 23:47
Е да, в Парижката община отглеждат цветя, а не отработват дебати на кмет и премиер!
5. анонимен - Голяма красота!
26.03.2009 08:19
Останах без дъх!
6. анонимен - http://prize.bg/vilenceto3
26.03.2009 08:23
Посети!!!
7. niker - ... е как може!
31.03.2009 16:18
... глеи ся, кви прости французи. къде е рационалността от грижите за тези градинки и разни такива. ако българин се беше грижел за тях, веднага щеше да оползотвори това ценно място - ще посади домати, картофки, патладжан и мнооого други ХаХа!
пс. най - много от всичко любя, тача и милея за моята красива държава. да живеи, живеи ''роботникът'' на социал-демократическият труд ХаХа!


description: МУЗИКА ЗА ДУШАТА :: Кое им е по-важно

title: Кое им е по-важно

maintext:
Постинг
10.05.2009 09:35 - Кое им е по-важно
Дневник 11 май 2009
Управляващите изработиха забележителен сценарий за недопускане на обединяването на десницата преди изборите за европейски и за български парламент, както и за ограничаване на представителството на демократичните сили, ако все пак успеят да се регистрират за изборите. Нека да се опитаме да изброим бариерите, които бяха издигнати по пътя на синьото обединение:
Въвеждане на осемпроцентова бариера за влизане в парламента на коалиции Изваждане на 31 депутатски места от пропорционалните листи и въвеждане на прост мажоритарен избор за тези места без балотаж или долен праг на получените гласове Разместване на мандатите чрез изваждане на бройки депутати от избирателните райони на големите градове и прехвърлянето им в райони с традиционно силно представяне на БСП и ДПС Блокиране на съдебната регистрация на новите ръководни органи на СДС Създаване възможност за самостоятелна регистрация на СДС в Централната избирателна комисия от бившето ръководство на партията с фалшифицирани или неправомерно издадени от държавни органи документи Стимулиране на партии-фантоми (като РЗС) да приемат безпроблемно в листите си бивши членове на СДС
Когато подредим по този начин всичките добре обмислени действия на БСП и ДПС, виждаме колко майсторски владеят те изкуството да се управлява и манипулира един такъв фундаментален процес на функциониране на държавата, какъвто са парламентарните избори.
Темата на тази статия, обаче, не е за синьото обединение и неговата важност. По този въпрос се изписа достатъчно и май вече на всички е ясно какво се случва. Написаното дотук е само за илюстрация колко добре могат да организират работата си правителството и мнозинството в Народното събрание на БСП и ДПС (заедно с подбрани и конюнктурни техни мекерета), когато си поставят ясна и конкретна, а най-вече и свръхприоритетна цел.
Очевидно това е свръхприоритетната цел на днешните управляващи. А пък някои хора, кой знае защо, си мислят, че най-важното за страната ни днес е по-бързото и по-безболезнено за българските граждани справяне с икономическата криза, която продължава да се развива и да се задълбочава.
Представяте ли си, уважаеми читатели, колко добре за България щеше да бъде, ако тройната коалиция беше се напънала и вместо онова смешно съчинение, наречено „План Станишев”, беше успяла да формулира в няколко точки, по подобие на плана за борба със обединението на десницата, също такава желязна и непробиваема програма за справяне или поне за смекчаване на кризата у нас. Няколко точки, няколко крайъгълни камъка на икономическата и финансовата политика, които, без значение кой ще победи на изборите на 5 юли, биха били възприети и изпълнявани от всички, защото са добре измислени и добре подредени.
Аз няма да претендирам, че мога сам да представя такава програма за справяне с кризата. Не ми стига нито акълът, нито самочувствието. Но нека да ви подсетя, уважаеми читатели, за някои ключови елементи на финансовата и икономическата ни политика, които чакат отговор или решение:
Как да се увеличи събираемостта на приходната част на бюджет 2009, така че да не излезем на дефицит, вместо на излишък към края на годината? Как да се преструктурира разходната част на същия този бюджет 2009, така че капиталовите и инвестиционните разходи в нея да подпомогнат оцеляването на многобройни фирми и запазването на работни места? Кои да бъдат антикризисните приоритети на бюджет 2010 (по него вече работят чиновниците във всички ведомства), защото новото правителство, което евенуално ще бъде конструирано към 1 септември, ще има само един месец време да приготви този нетрадиционен бюджет и да го внесе в новото Народно събрание? Как да се ограничи спадът на преките чуждестранни инвестиции и да се превърне страната ни в много по-атрактивно място за тях, дори и в условията на световната криза? Как да бъдат премахнати бързо и ефективно все още наличните многобройни пречки пред българските предприемачи, за да могат колкото може повече от тях да оцелеят по време на кризата? Как да се отпуши притокът на пари от европейските фондове още в рамките на настоящата година, за да може чрез европейските проекти да бъде компенсирана липсата на нормално кредитиране в посока на институциите и фирмите?
Може би случайно се получи така, че и онези мерки за блокирането на обединението на десницата са шест на брой, и отговорите на въпросите ми към управляващите за това как България да се справи с кризата пак ще се окажат шест.


description: МУЗИКА ЗА ДУШАТА :: Свежи идеи за преодоляване на кризата

title: Свежи идеи за преодоляване на кризата

maintext:
Постинг
31.03.2009 18:09 - Свежи идеи за преодоляване на кризата
24 часа - 1 април 2009
Междуведомствената комисия по туризма се събрала онзи ден под председателството на вицепремиера Ивайло Калфин (не знам дали си спомняте, но освен за външната политика в правителството на Сергей Станишев той отговаря и за икономическата такава, въпреки че има и министър на икономиката, наречен Петър Димитров). Та като се събрали там на тази междуведомствена комисия по туризма и като разбрали, че тази година кризата ще удари летния сезон по морето и чужденците ще бъдат значително по-малко, започнали да мислят как държавата да подпомогне този твърде важен отрасъл. След дълго умуване стигнали до гениалната идея правителството да разпореди на всичките си ведомства да изпратят на море или планина, но задължително в България, всичките свои чиновници, а държавният бюджет да заплати половината от ваканционния пакет, който българските туроператори и хотелиери ще изработят специално за тези държавноспонсорирани туристи. Като бонус пък чиновниците в отпуск ще получат един допълнителен безплатен ден на морето.
Ето това е истински антикризисен план, помислих си аз. Сравних го с онези осем странички с тривиални идеи, помпозно наречени „План на правителството за икономическа стабилност и напредък през 2009 година” , известни също като „План Станишев” и разбрах, че тепърва се откриват нови перспективи за преодоляване на финансовата и икономическата криза у нас.
Ето, например, всички знаем, че първият сектор, който беше ударен тежко от кризата у нас, е строителството. Затова предлагам междуведомствената комисия по строителството да се събере и да обсъди следната идея. Министерският съвет да вземе решение всяко ведомство да сключи договор със една или няколко строителни фирми да построят по един апартамент на всеки държавен служител. Държавният бюджет да поеме половината от цената на апартамента, а съответната строителна фирма да предостави като бонус на всеки новодомец чиновник по един гараж. С тази антикризисна мярка ще бъде спасен строителният бранш, ще бъдат създадени хиляди работни места и на мястото на оттеглилите се английски и руски купувачи на апартаменти ще имаме цяла армия от български чиновници.
Друга идея за справяне с кризата, този път в шивашкия бранш. Събира се междуведомствената комисия по текстила и шивашкото производство и взема решение всяко ведомство да сключи договор със съответна шивашка фирма, която трябва да ушие по един нов костюм на всеки държавен служител, като сакото се заплаща от държавния бюджет, а панталона (или полата) са за сметка на чиновниците. Като бонус, производителите на облекло подаряват на всеки служител шапка. С тази антикризисна мярка ще предотвратим затварянето на десетки шивашки цехове и предприятия, а държавните ни служители ще пътуват до Брюксел, облечени по най-последна мода. Също така ще бъде даден тласък на шапкарството, един подотрасъл, който отдавна е в криза.
Малко повече фантазия е необходима за преодоляване на кризата в черната и цветната металургия. Там междуведомствената комисия ще трябва да предвиди по-широка гама от антикризисни мерки. Държавният бюджет може да поеме например петдесет на сто от цената на желязна ограда или на меден покрив за родните селски къщи на чиновниците от централните ведомства.Притежаващите индустриална или земеделска собственост държавни служители или техните роднини, при които не се установява конфликт на интереси, могат да получат от бюджета половината от финансирането за изработване на халета и оранжерии от метални конструкции. Сигурен съм, че междуведомствената комисия по черната и цветната металургия ще открие при кои чиновници да пласира и залежалата ламарина, и електролитната мед, дори и наличния цинк и кадмий на блокове.
Призовавам лично премиера Сергей Станишев да набележи график за заседанията на всичките междуведомствени комисии в следващите две седмици, после да обобщи направените радикални предложения и да обяви пред изстрадалия български народ новия „План Станишев 2”, който не само ще гарантира излизането на страната ни от кризата, но ще даде пример за спасението на целия цивилизован свят.


description: МУЗИКА ЗА ДУШАТА :: Madeleine Peyroux срещу Santa Esmeralda в "Музика за душата"

maintext:
Постинг
29.03.2009 07:24 - Madeleine Peyroux срещу Santa Esmeralda в "Музика за душата"
Автор: albosh Категория: Музика
Прочетен: 3257 Коментари: 0 Гласове: 1
3257


description: МУЗИКА ЗА ДУШАТА :: Подкрепям откритото писмо на Едвин

title: Подкрепям откритото писмо на Едвин

maintext:
Постинг
14.04.2009 18:07 - Подкрепям откритото писмо на Едвин
БСП И ДПС ИЗВЪРШИХА ПОДЛОСТ И ТРЯБВА ДА БЪДАТ НАКАЗАНИ
Открито писмо до гражданите на България
Това, което се случи вчера в българския парламент, прехвърли всякакви граници на допустимото. Опитът на управляващите да елиминират своите политически противнници, прекроявайки в последния момент изборното законодателство, не е просто и само непочтен, нагъл и вреден за нашето общо бъдеще. Той е и подъл. БСП и ДПС извършиха подлост и тази подлост трябва да бъде наказана.
Драстичните изменения в изборното законодателство, гласувани само три месеца преди изборите, могат да бъдат определени само по един начин: като Закон за нов мандат на тройната коалиция. Целта е очевидна: да бъде елиминирана дясната опозиция и да бъде постигната служебна победа на изборите: мачът да бъде продаден още преди да е игран. ГЕРБ да бъде оставена без избор – и да трябва или да се съгласи на коалиция с БСП, или да остане в опозиция – и неразчленимата вече двойка от БСП и ДПС да управлява отново.Това е подло и тази подлост трябва да бъде наказана.
Този закон бойкотира демокрацията, той минира нейната морална основа. Законодателното прекрояване на правилата в полза на властта е по същество антидемократичен акт. И е първа стъпка към диктатурата. Той е и нещо повече: прекрояване на българските геополитически приоритети, ревизия на пътя ни към цивилизования свят.
Целият досегашен мандат на БСП и ДПС не просто говори, той крещи за тази перспектива. Под властта на тройната коалиция се превърнахме в най-корумпираната страна в Европа, бяха предприети безпрецедентни мерки за ограничаване на наглата крадливост на новата партокрация, бяха блокирани стотици милиони евро, отпуснати на страната ни за повишаване на нейния стандарт, бяхме с основание наречени “троянският кон на Русия в ЕС”. Това е не само бъркане в джоба на всеки от нас, унищожаване на нашите шансове и трудно завоювани позиции – това е национално унижение. Още един мандат на тези национални предатели ще ни извади от цивилизована Европа и ще ни запрати в Азия – в орбитата на Путинова Русия. Комуто харесва това бъдеще, нека гласува за тях. Но и нека помни, че в един решаващ момент е предал родината си.
Подменяйки изборното законодателство, управляващите промениха изцяло правилата на играта, които важат в нормалния демократичен свят. Те използваха българския съд със същата цел – да предотвратят регистрацията и явяването на избори на дясната коалиция между СДС и ДСБ. Няма как по друг начин да се тълкуват мотивите за отказа на фирменото отделение на СГС да впише новото и законно избрано ръководство на СДС в своите регистри. И няма как да се определят аргументи като абсурда, че тайния вот на всички членове на СДС бил “недемократична” изборна процедура – освен като откровено политически. Тройната коалиция гарантира своите кражби от европейските фондове и българските данъкоплатци с неработещо правосъдие и тотална липса на страведливост, но направи и нещо повече: превърна съдебната власт в инструмент за разчистване на политически сметки. Това е опасно – и нещо повече – това е подло. И тази подлост трябва да бъде наказана.
Сергей Станишев използва своята власт, за да дисквалифицира по всякакъв начин и с всякакви действия политическите си противници – включително и чрез въвеждането на “извънредно положение” в столицата на България. И това бе направено прозрачно, пред очите на всички. Не по времето, когато благодарение на рекета на Румен Гайтански – Вълка София бе зарита с боклук. А след като кризата беше преодоляна – и за да бъде върнат в боклучения бизнес отново същия Вълк. Подобно използване на властта в полза на собствени политически интереси е опасно за всяка демокрация, но и нещо повече. То е нагло и подло. И тази подлост трябва да бъде наказана.
За българския премиер и неговата политическа шайка (съжалявам, но думата е точна – няма как по друг начин да бъдат определяни негодниците, които ни управляват) не бе достатъчна сервилността и услужливостта на държавните радио и телевизия и множеството негласни официози. Той предприе безпрецедентно дори за българския преход усилие да създаде медиен монопол и да си осигури медиен комфорт по време на изборите, използвайки държавната власт и нейните материални ресурси. От няколко дни българската държавата е съдружник на Ирен Кръстева, чиято медийна корпорация владее вече една трета от българските вестникарски пазар – а благодарение на гласуваното от управляващите законодателство ще заеме монополни позиции в цифровизацията на елктронните медии.
Този акт бе гарантиран от правителството с една откровено далавераджийска сделка с близката до ДПС дама, в която държавата се включи с миноритарен дял и от която медийната корпорация на Ирен Кръстева ще получи имотите на Националната агенция по приходите в центъра на столицата – на стойност десетки милиони евро. Тези действия на управляващата политическа шайка са безпрецедентно посегателство спрямо свободата на словото и независимостта на медиите. Те са жест на директно корумпиране на медиите на най-високо държавно ниво. Този жест е опасен, нагъл и подъл. И тази подлост трябва да бъде наказана.
Българският премиер има една любима политическа рожба и нейното име е Държавната агенция по национална сигурност. ДАНС се роди в битката за влияние между Сергей Станишев и президетския наместник в правителството – Румен Петков. Тогава вътрешният министър бе принуден да подаде оставка заради тайната си среща с тъй наречените “братя Галеви” – дупнишките феодали, които от месеци са в ареста за рекет и организиране на престъпна група. В същото време Алексей Петров, агентът на НСС под прикритие, който организира тази среща и на чийто терен се проведе тя, не само че не беше санкциониран, но беше и повишен в ранг на личен съветник на Петко Сертов в ДАНС – въпреки добре известните си контакти с престъпния свят. Чрез него и други подобни фигури Сергей Станишев на практика превърна ДАНС инструмент за оказване на политически натиск и острие за политическа разправа. Последният пример: само един министър, Николай Василев, се противопостави на позорната сделка с Ирен Кръстева. Дни след това ДАНС започна разследване срещу него. Подобна употреба на тайните служби за политически цели е опасна: тя е връщане към традициите на Държавна сигурност. Тя е и подла – и тази подлост трябва да бъде наказана.
Сергей Станишев и неговата политическа шайка си даваха много ясно сметка, че законодателната екзекуция на българската опозиция няма да бъде посрещната с овации от мислещите български граждани. Затова си потърсиха политически мекерета, които да задействат гилотината вместо тях. И ги намериха – в лицето на глашатая на ДАНС Яне Янев, неговата “консервативна” партия и неколцина провокатори от СДС, използвани вече със същата цел – за бламиране и блокиране на дясната коалиция. С техните подписи беше свършена мръсната работа вместо управляващите: беше внесено предложението за вдигане на изборния праг от за коалиции 4 на 8 процента. Това е подло и тази подлост е политическата идентификация на партията “Ред, законности и справедливост”.
След нея е ясно поне едно: няма никакъв консервативен проект, Джефри ван Орден напразно е бил път до София. Яне Янев и партийката му нямат нищо общо нито с консерватизма, нито със справедливостта, нито с българската опозиция. Те принадлежат към тройната коалиция и служат като нейно мюре, като нейни шутове и нейни момчета за мръсни поръчки. Тази роля е позорна и подла и тази подлост трябва да бъде наказана. Как? Като им обърнем гръб – защото не заслужават повече. И като им повторим истината, която е видна от вчера: Яне Янев, Иван Колчаков, Георги Марков и компания са просто мекератата на тройната коалиция. Който иска нов мандат за сегашните управляващи, нека гласува за тях.
Подли са още много неща. Подло е да се хвалиш, че за четири години се построил шейсет колиметра магистрали, а подведомствените ти Батковци да сключват договори за стотици милиони с родните си братя – и да бастисват доброто име на България в очите на цивилизования свят. Подло е да обещаваш на избирателите си да се бориш срещу корупцията и да поемаш гаранции да разрешиш казуса с царските имоти, а после да сключиш корупционно-коалиционна сделка с въпросния, с извинение, цар. Подло е се пишеш социалист и да обещаваш социална справедливост – и в същото време да къташ в най-висшия си партиен орган нагло охранени олигарси, на които да правиш подаръци от мащаба на Пловдивския панаир.
Подло е да говориш за “двойните стандарти” на ЕС към България, а сред твоите политически спонсори да са точно далавераджиите, съдени за доказани злоупотеби в размер 7,5 милиона евро. Подло е и техните авери в ЕС да са вече ефективно осъдени, а българския съд да бави топката по делата срещу реалните извършители – заради твоя политически чадър над тях. Подло е да говориш за националната сигурност на България и в същото време да работиш за пълната й енергийна зависимост от Русия. Подло е да лъжеш хората с приказки за по-доброто им бъдеще, като в същото време подготвяш безумни мегаломански проекти, които ще висят на българската шия поколения наред.
Подло е да говориш за справедливост и да делиш властта с политическа корпоративна групировка, чийто лидер се пъчи с обръчите си от фирми и хвърля в лицето на хората предизвикателства от рода на това как не яхта, а летяща чиния би си купил, стига да имаше възможност. Подло е да се гордееш с верую, отпечатано в пъстра книжка с название “Защото сме социалисти”, когато никакъв социалист дори не си, ами си най-обикновен комуняга – и не случайно и ти самият, и елитът на твоята властова свита са все синове или внуци на онези, които тормозеха България в течение на половин век. Подло е цялото това време, с което ни одари тройната коалиция: прогизнало от корупция, затънало до шия в простащина, култивиращо липса на морални крпитерии, политическа амнезия и чалга-култура. Подло е и цялата тази четиригодишна подлост трябва да бъде наказана.
Как? Като им го кажем в очите. Казвам им го: Вие сте подлец, г-н Станишев. Вие сте подлец, г-н Доган. Подлеци са всичките Ви свити и мекерета. Подлеци ще бъдат и тези, които гласуват за Вас. Подлеци и предатели – спрямо България. И тази подлост ще бъде наказана.
А ще бъде наказана, като ги изпратим там, където отдавна им е мястото: в историята. Затова нека си гласуват изборните капани, нека следващата седмица гласуват нова, по-висока изборна граница за коалиции. Ние пък ще направим така, че тези капани да не проработят. Ще направим така, че техните подлости да се обърнат срещу тях. Някой трябва да плати за мизерията и лъжата, за националните унижения и срама да се наречем българи, в които живеем от началото на новото хилядолетие насам. Те трябва да бъдат тези, които ще платят – защото те са отговорните за всичко това. Трябва да гласуваме срещу тях и така да ги изпратим в историята. Българинът има инструмент, с който да изрази протеста си – и това е неговия глас в предстоящите парламентарни избори. И те – тези подлеци, които ни управляват от четири години насам, трябва да понесат целия протестен вот, целия гняв, цялото презрение, целия отказ да приемем тяхната недостойна игра и да играем по тяхната свирка – чрез които единствено можем да възвърнем националното си достойнство.
Можем ли да го постигнем? Можем го. Стотиците хиляди, които бяха на митинга на Орлов мост през 1990-а, не са се стопили в небитието, нито пък са се присъединили към днешната каста от подлеци. Те могат да накажат подлостта и могат да променят България. Трябва само да си повярват, да се убедят, че има смисъл да се опитва отново и отново, че не сме овце, които някакви пастири водят накъдето им скимне, че съдбата ни – и личната, и общата – е в нашите собствени ръце.
Знам много добре възраженията, съмненията, аргументите против. Знам – защото и аз съм възразявал, съмнявал съм се и съм имал аргументи против – и продължавам да ги имам. Знам, че наличната десницата съвсем не е издеалния тим, че бъдещето, което би я очаквало като управляваща България, съвсем няма да е розово и безбурно. Само че това е, с което разполагаме днес. Няма как и откъде да си внесем друто политическо представителство. Срещу това имаме подлост, която трябва да бъде наказана – защото ако не бъде наказвана, тя се превръща в норма за живеене. И имаме реална опасност – и за демокрацията, и за бъдещето на страната ни. Единственото реално оръжие, което имаме в ръцете си, е нашият избирателен вот.
И многото работа, която трябва да извършим, за да го превърнем в политическа реалност. Нужна е воля, нужен е кураж, нужно е говорене, нужно е споделяне, нужно е това писмо да достигне до всеки, нужни са още много такива писма, нужно е да бъдем не поданици, а граждани, и да определим само съдбата си, да носим с достойнство отговорността за нашето общо бъдеще. Защото ако се доверим на своите болки и огорчения, ако пропуснем да накажем подлостта и да защитим нашата национална чест и достойнство, утре можем да се събудим там, откъдето тръгнахме преди двадесет години: в условията на маскирана като демокрация диктатура – и във функциите си на сателит на путинова Русия. Това ли е бъдещето, което искате да завещаете на Вашите деца?
Това не е бъдещето, което аз, Едвин Сугарев, искам да завещая на своите деца. Аз обичам родината си и не искам да я оставя в ръцете на подлеци, далавераджии и демагози. И затова казвам: аз няма да подкрепя подлостта и няма да живея в лъжа. В дългия си път съм имал и имам много съмнения, нанасяни са ми много рани, които болят и до днес, казвал съм открито и най-неприятните истини за тези, които днес водят дясната коалиция. Само че сега е време разделно – и загърбвам огорченията, оставям ги настрана. Ще гласувам за тях – въпреки всичко. И призовавам всички свои приятели – всички огорчени, наранени, изстрадали десетилетията на мизерния български преход да го направят. Без тази подкрепа да е безусловна: защото една от причините, поради които сме на това дередже, е че не потърсихме овреме отговорност от тези, на които бяхме гласували доверие. Но и без лични амбиции – и само с една надежда – за повече истинност и автентичност в българския живот. Защото живеем във времена на подлост и тази подлост трябва да бъде наказана. И защото България заслужава по-достойна съдба. И всички сме отговорни пред нея.
14.04.2009 г.


authors: Юлиана Бончева - Сега - Май

description: МУЗИКА ЗА ДУШАТА :: Изборите застрашават бюджета за 2010 г.

title: Изборите застрашават бюджета за 2010 г.

maintext:
Има опасност България да влезе в 2010 г. с негоден бюджет. Това обяви вчера Александър Божков, съпредседател на Центъра за икономическо развитие. Той изтъкна, че вот през юли означава, че ново правителство ще има не по-рано от септември. "Бюджетната процедура вече е открита и чиновниците правят някакви сметки, но кой определя целите и приоритетите на фискалната политика за 2010 г. и кой ще внесе и защитава проекта в Народното събрание?", попита риторично икономистът. Той препоръча предизборните дебати да се фокусират върху бюджет 2010, за да може българите да подкрепят онези политически сили, които предлагат решения за добро управление в условията на криза.
Шефът на ЦИР прогнозира вчера, че до дни правителството ще увеличи буфера, заложен в сегашния бюджет като резерв при проблеми с приходите. Финансовият план на държавата бе приет с уговорката, че министерства, агенции, комисии, общини и т.н. ще харчат до 90% от предвидените разходи, а другите 10% ще получат само ако в края на годината в хазната има излишък. Буферът се равнява на около 2.7 млрд. лева и ако бъде вдигнат на 20%, това означава, че държавата ще отреже над 5 млрд. лева, набелязани за харчене през кризисната 2009 г. Вчера финансовият министър Пламен Орешарски призна, че се обмисля засилване на буферите в бюджета, но не прогнозира кога ще ги обсъжда кабинетът.
В края на април във Вашингтон нашият министър сподели пред МВФ и Световната банка, че правителството има резервен сценарий при влошаване на ситуацията, който предвижда допълнително свиване на разходи. Тогава се заговори, че става дума за удвояване на буфера в разходната част. Още през март Орешарски призова всички държавни ведомства да минат на икономии.
РЕШЕНИЯ
Според Александър Божков качването на буфера от 10% на 20% е просто, но лошо решение. Общините например ще бъдат принудени да отложат разходите за инфраструктура, следователно ще има по-малко работа за бизнеса, посочи шефът на ЦИР. Според него правилният подход е индивидуалният - преглед на разходите на всяко ведомство и община и зачеркване на онези харчове, които са излишни, раздути или ненавременни.
ПОСОКИ
Прогнозата на ЦИР е за спад на българската икономика с 1 до 2% тази година. Има и оптимистичен сценарий - за ръст на БВП от 1-2%, ако на държавното кормило застане силно правителство. Инфлацията за 2009 г. ще се задържи ниска - 3-4%, като ще има и месеци с дефлация. Чуждите инвестиции и дефицитът по текущата сметка ще се свият наполовина, прогнозират още от икономическия център.


description: МУЗИКА ЗА ДУШАТА :: Мъгляви ядрени перспективи след четиригодишен мандат

maintext:
Постинг
29.03.2009 14:29 - Мъгляви ядрени перспективи след четиригодишен мандат
30 март 2009
Бъдещето на българската атомна енергетика навлезе дълбоко в зоната на здрача. Нека да се опитаме да направим кратка рекапитулация на думите и делата на правителството през последните месеци по отношение бъдещето на АЕЦ „Козлодуй” и АЕЦ „Белене” и да потърсим някаква логика и последователност в тях.
Да започнем с Козлодуй. Още по време на газовата криза през януари президентът Първанов и после премиерът Станишев решиха, че проблемът на България не са току-що спрените доставки на прираден газ от Русия, а затворените преди повече от две години трети и четвърти блок на Първа атомна. Поскаха публично повторното им пускане и дори Народното събрание гласува мандат на Сергей Станишев да направи необходимите постъпки пред Европейската комисия по въпроса.
От януари изминаха вече три месеца, но българското правителство не сметна за нужно да изпълни заръката на Парламента и така и не изпрати официално искане за повторно отваряне на трети и четвърти блок. Вместо това, на последния Европейски съвет, нашият премиер изненадващо поиска подкрепата на председателя Барозу за получаване на допълнителни парични компенсации за загубите, нанесени на страната ни от затварянето на блоковете преди две години, при това в размер на не повече от няколкостотин милиона евро.
Нали мандатът на българското правителство, даден му от Народното събрание, беше да иска повторно пускане на спрените блокове? Не си спомням да е имало второ гласуване, с което Парламентът да е заменил решението си с друго, ограничаващо се в искането на някакви допълнителни пари от Европа. Да приемем, макар че не забелязахме идеята за още пари за Козлодуй да е била посрещната с ентусиазъм от председателя Барозу или от държавните глави на страните членки, че все пак Европейският съюз се съгласи да ни отпусне примерно още петстотин милиона евро. Получаването на тези пари ще означава окончателно и безвъзвратно приключване на темата за повторно отваряне на блоковете. Това е очевидно.
Така Сергей Станишев не само се разминава с решението на Народното събрание, но и дори със самия факт на искането на парични компенсации затваря темата за хипотетичното пускане на спрените стари блокове. Козлодуй си остава с пети и шести блок и там не се предвижда нищо ново. (Освен епизодични фойерверки, пускани от министъра Петър Димитров, за някакви много заинтересовани инвеститори да строят нови блокове в Козлодуй.)
Така естествено преминаваме на темата за АЕЦ „Белене”, където се очаква да бъдат изградени новите ядрени мощности на България. Очакването, обача, започна да става прекалено тягостно. Какво имаме до момента? Имаме избран изпълнител на проекта в лицето на руската компания „Атомстройекспорт”. Имаме привлечен миноритарен акционер в дружеството, бъдещ собственик на новата централа. Германската RWE ще има 49 процента, а нашата държавна НЕК – 51.
За съжаление, това новосъздадено смесено дружество не разполага с нищо, освен със светли обещания за бъдещето. Френската банка „Париба” отпусна първоначален заем за изпълнение на проекта в размер на 250 милиона евро. Тези пари вече са похарчени (интересно за какво точно?), а „Париба” не дава повече заеми. Българската държава отпусна 700 милиона лева от бюджета за строежа на „Белене”, но тези пари май се оказват неправомерна държавна помощ и Европейската комисия вече започна проверка по този случай. Към момента не се очертават други източници на финансиране на строежа на новата централа. Разбира се, руските другари, които неистово се натискат да вкарат поне един – два свои атомни реактори в някоя страна от Европейския съюз, тези дни за пореден път обявиха, че са готови да отпуснат заем от милиард и половина евро от руския държавен бюджет, за да тръгне строежът поне през 2010 година.
Струва ми се, че дори и това българско правителство, чиито премиер се казва Сергей Димитриевич, няма да посмее да поеме този твърде горещ картоф от Путин и Медведев. Следователно „Белене” остава без финансиране. Което е нормално в сегашната ситуация, защото всички, които се интересуват от темата, знаят, че към днешна дата за новата атомна централа няма и готов проект. Някой ден може и да има такъв, но пък той тогава тепърва ще трябва да тръгва по сложните и от никого в България неизминавани още пътеки на одобрението му от българските, европейските и международните институции.
Накратко казано, в края на своя четиригодишен мандат, правителството на тройната коалиция не е помръднало реално и един сантиметър напред в плановете си за развитие на родната ядрена енергетика. Четири години преливат от пусто в празно, създават дружества, енергийни холдинги, провеждат конкурси и търгове, харчат бюджетни и други пари, а на хоризонта все още не се вижда нищо.
И по-добре. Представяте ли си как щяха да оплескат необратимо нещата, ако наистина бяха започнали да строят Втора атомна?


description: МУЗИКА ЗА ДУШАТА :: Важно съобщение за слушателите на "Музика за душата"

maintext:
Постинг
17.03.2009 10:52 - Важно съобщение за слушателите на "Музика за душата"
Автор: albosh Категория: Новини
Прочетен: 3759 Коментари: 1 Гласове: 0
3759
Уважаеми слушатели,
в неделя, 22 март, няма да има предаване! Следващото ще си бъде в нормалния ден и час - 29 март, 21.00 часа.
Като малка компенсация ви предлагам следващото музикално изпълнение.


description: МУЗИКА ЗА ДУШАТА :: Вземате ли Де-Ме-Се?

title: Вземате ли Де-Ме-Се?

maintext:
Постинг
25.03.2009 18:45 - Вземате ли Де-Ме-Се?
23 март 2009
Ако, уважаеми читателю, свиваш неразбиращо рамене при този въпрос, очевидно не само не взимаш Де-Ме-Се, но и не си чувал за това модерно стимулиращо средство.
Ако пък се подсмихнеш леко и си затраеш при отговора на този въпрос, значи си част от онази богоизбрана част от българския народ, която е ощастливена с благословията да взема Де-Ме-Се, и тъкмо по тази причина никога не споменава Де-Ме-Се и не се хвали на никого, че получава Де-Ме-Се най-редовно.
Де-Ме-Се-то или ДОПЪЛНИТЕЛНОТО МАТЕРИАЛНО СТИМУЛИРАНЕ (ДМС) е една от най-добре пазените тайни на съвременната българска държавна и общинска администрация. От време на време в някой доклад на Сметната палата можете да прочетете, че дадена проверявана административна структура е раздала неправилно пари под формата на ДМС на свои ръководители и служители. Ако някак си успеете да получите достъп до вътрешните правилници на държавно учреждение или общинска администрация, можете да намерите смотани в някой параграф увъртяни текстове, които създават възможностите за редовно раздаване на ДМС. Много рядко, почти като изключение, ще намерите и публични документи, като например Постановление на Министерския съвет № 197/5.8.2008 за материално стимулиране на служителите, изпълняващи функции по усвояване средства по структурните фондове и предприсъединителните програми на Европейския съюз.
Преди два дни вестник „24 часа” разказа от първата и страница какво ДМС е вземала ежемесечно Мария Мургина в ролята и на ръководител на Агенцията по приходите и че подобни ДМС са вземали и заместниците и, както и много от служителите на НАП. Това може да е новина, но явно само заради късата ни памет. Сигурно вече си забравил, уважаеми читателю, как през 2007 година изведнъж стана ясно, че тогавашният директор на Агенцията по вписванията Емил Станков под формата на допълнително материално стимулиране си писал и взел за осем месеца 15 421 лв. извън заплатата, заради което беше уволнен от министърката на правосъдието Тачева. Сигурно изобщо не помниш, уважаеми читателю, че още през 2003 година имаше скандал с непавомерно раздадени ДМС в Националната здравна каса в размер на над 572 хил. лева.
Миналата година пак Сметната палата установи, че в Българското Национално Радио пак са раздавали ДМС по неясни критерии. Подобно нещо се оказа, че се случва и в Националната следствена служба, където пък ДМС на различни рангове началници било включвано в основната им заплата и върху двойно и тройно по-голямото им месечно възнаграждение се начислявали добавките за трудов стаж и придобит опит.
Не дотам будните журналистически очи редовно пропускат да поразпитат за ДМС, които се раздават, например, в Агенцията за приватизация, въпреки че тази агенция изобщо не може да се похвали с някакви многобройни или значими приватизационни сделки през последните две-три години. Същото се отнася за още много държавни и изпълнителни агенции, Инспекцията по труда, Дирекцията за национален строителен контрол и много други, които събират някакви такси, имат собствени приходи или си изчисляват по техни си критерии направени икономии от разходи и незаети щатни бройки. Интересни са също така и начините и критериите за раздаване на ДМС в различни общински администрации, включително и в София.
Разбира се, шампиони по ДМС в номинален обем на раздадените пари са хората от НАП. Според проверка в НАП за 2006 г. са раздадени 21 433 000 лв. за допълнително материално стимулиране на данъчните чиновници. В тази обща сума са включени още 13-а заплата, целевите награди, двойните заплати на хората, които работят в звената за евроинтеграция, и полагащите се добавки според Данъчно процесуалния кодекс и Закона за националната агенция по приходите. Според годишния финансов отчет на НАП за 2007 г., за допълнително материално стимулиране и други възнаграждения в НАП са похарчени 26 608 363 лв.
Естествено, че данъчните ще вземат най-големите ДМС. При тях има най-много пари. А сигурно и някои, дори много от тях заслужават премии за добре свършена работа. Моята почуда, уважаеми читателю, е за това как през последните години, успоредно със стабилизирането на финансите и бюджета на държавата, при всичките призиви и държавни решения за намаляване на размера на администрацията, за икономии на ненужни държавни разходи, чиновничеството, под дебелия чадър на управляващите политици, създаде и разви мрежата на Де-Ме-Се-тата. Пълно мълчание заобикаля тази най-добре пазена тайна на днешните ни чиновници.
Очевидно има защо. А онези от AIG в Америка от няколко стотин милиарда си били раздали бонуси само за стотина милиона долара. Та сега скандали, разправии, лично президентът Обама ги подгонил по въпроса. А мен ми се иска да помолим нашата Сметна палата да пресметне общия обем на Де-Ме-Се-тата, раздадени в милата ни родина само през миналата година (ако има кой да и ги каже) и да видим всички какъв процент от събраните от българските данъкоплатци пари отиват по неведоми пътища в джобовете на незнайни чиновници от различни ведомства и срещу какви успехи.
Да види Барак Обама кой е по-тарикат!